**Predkladacia správa**

Návrh zákona, ktorým sa mení a dopĺňa zákon č. 310/2019 Z. z. o Fonde na podporu športu a o zmene a doplnení niektorých zákonov v znení neskorších predpisov (ďalej len „návrh zákona“) predkladá do legislatívneho procesu Ministerstvo cestovného ruchu a športu Slovenskej republiky (ďalej len „ministerstvo“) na základe úlohy č. 1 na mesiac december z Plánu legislatívnych úloh vlády Slovenskej republiky na rok 2024.

Dôvodom predloženia návrhu zákona je navýšenie financovania športu a športovej infraštruktúry z verejných zdrojov, úprava činnosti, štruktúry Fondu na podporu športu (ďalej len „fond“) a zefektívnenie procesných postupov vyplývajúcich z aplikačnej praxe.

V nadväznosti na Programové vyhlásenie vlády Slovenskej republiky na roky 2023 až 2027 je cieľom návrhu zákona podporiť výstavbu a obnovu športovej infraštruktúry a športovej infraštruktúry národného významu, upraviť pravidlá na efektívne čerpanie finančných prostriedkov z fondu a aplikovať poznatky z aplikačnej praxe.

Navrhuje sa úprava predmetu činnosti fondu, kde sa dopĺňajú vzdelávacie aktivity a metodicko-poradenská činnosť v oblasti športu, upravuje sa postup v prípade nevymenovania predsedu správnej rady ako štatutárneho orgánu do funkcie, upravuje sa schvaľovanie príspevkov na projekt výstavby, modernizácie a rekonštrukcie športovej infraštruktúry národného významu vládou Slovenskej republiky, ak ide o poskytnutie príspevku na projekt nad 10 000 000 eur, rozširuje sa počet členov dozornej rady o dvoch členov na celkový počet piatich členov dozornej rady, zvyšuje sa odmena pre členov správnej a dozornej rady a vypúšťa sa povinnosť vyhotovenia zvukového záznamu zo zasadnutí správnej rady. V prípade inštitútu riaditeľa fondu vrátane jeho pôsobnosti a predpokladov na výkon jeho funkcie sa vypúšťa postup výberového konania pri obsadzovaní funkcie riaditeľa fondu a s tým spojené náležitosti. Ďalej sa navrhuje úprava odborných komisií, ktoré by mali mať stály charakter a ich členstvo a činnosť sa bude riadiť internými predpismi fondu. Zároveň sa navyšuje minimálna výška príspevku poskytovaná fondu každoročne na účel podpory na 60 000 000 eur a upravuje sa spôsob jeho prerozdeľovania.

Návrh zákona nie je predmetom vnútrokomunitárneho pripomienkového konania.

Návrh zákona bude mať negatívne vplyvy na rozpočet verejnej správy, negatívne vplyvy na limit verejných výdavkov a pozitívne aj negatívne vplyvy na podnikateľské prostredie. Návrh zákona nebude mať vplyvy na životné prostredie, manželstvo, rodičovstvo a rodinu, informatizáciu spoločnosti, sociálne vplyvy a ani vplyvy na služby verejnej správy pre občana.

Návrh zákona sa na rokovanie Legislatívnej rady vlády Slovenskej republiky predkladá bez rozporov.